Dieselpyp gebars: Greenpeace monitor skoonmaakoperasie | Maroela Media
"Greenpeace Africa hou die situasie dop om seker te maak dat die betrokke gebiede doeltreffend en vinnig skoongemaak word," het Mbong Akiy, woordvoerder van Greenpeace, in 'n verklaring gesê.
Sy het reageer op berigte dat 'n pyplyn tussen Durban en Johannesburg in 'n gegoede meenthuiskompleks in Durban vroeg Dinsdagoggend gebars het. Altesaam 200 000 liter het by die Greenvale Village-kompleks uitgelek, het die Daily News Woensdag berig.
Die pyplyn is afgesny en Saret Knoetze, woordvoerder van Transnet Pipelines, het glo gesê 'n herstelspan en omgewingsimpakstudiespan is reeds uitgestuur. Die waarde van die diesel wat verlore gegaan het word bereken op R2.4 miljoen en die skoonmaakoperasie sal ook miljoene kos.
"Die negatiewe impak van so vermorsing op mense en die omgewing is onmeetbaar," het Akiy bygevoeg. "Ons dink aan almal wat deur hierdie yslike dieselgemors geraak word."
Sy het gesê die vermorsing is 'n aanduiding van die gevare wat met vuil fossielbrandstowwe gepaard gaan en die beperkings weens Eskom se afhanklikheid van diesel om gasturbines te laat werk tydens die huidige elektrisiteitskrisis. "Suid-Afrika se regering moet nou optree om 'n skoon en volhoubare toekoms vir sy inwoners te verseker. Dit is slegs moontlik deur 'n aktiewe belegging in skoon hernubare energie."